REPUBLIKA SRBIJA

NARODNA SKUPŠTINA

Odbor za obrazovanje, nauku,

tehnološki razvoj i informatičko društvo

14 Broj: 06-2/228-16

12. oktobar 2016. godine

B e o g r a d

Z A P I S N I K

ČETVRTE SEDNICE ODBORA ZA OBRAZOVANjE, NAUKU,

TEHNOLOŠKI RAZVOJ I INFORMATIČKO DRUŠTVO

ODRŽANE 12. OKTOBRA 2016. GODINE

 Sednica je počela u 15:10 časova.

 Sednicom je predsedavao Muamer Zukorlić, predsednik Odbora.

Sednici su prisustvovali članovi Odbora: prof. dr Ljubiša Stojmirović, Marko Parezanović, Nataša St. Jovanović, Fatmir Hasani, Đorđe Kosanić, Milena Bićanin, Dubravko Bojić, Aleksandra Jerkov i prof. dr Ratko Jankov.

Sednici su prisustvovali zamenici članova Odbora: Ljibuška Lakatoš (zamenik dr Vladimira Orlića), Mihajlo Jokić (zamenik Bogdana Obradovića), Ljubinko Rakonjac (zamenik prof. dr Žarka Obradovića), i Olena Papuga (zamenik Nade Lazić).

Sednici je prisustvovao i narodni poslanik Predrag Jelenković.

Sednici nisu prisustvovali članovi Odbora: prof. dr Marko Atlagić, Miletić Mihajlović, Žarko Korać, kao ni njihovi zamenici.

Sednici je prisustvovala predstavnica Ministarstva prosvete, nauke i tehnološkog razvoja, Vesna Mandić, pomoćnik ministra za visoko obrazovanje.

 Na početku sednice, predsedavajući je pitao članove Odbora da li neko ima primedbu ili dopunu na predlog **Dnevnog reda** koji je glasio:

 **1. Razmatranje Predloga zakona o izmenama i dopunama Zakona o visokom obrazovanju,** u načelu, koji je podnela Vlada **(broj 612-2318/16 od 4. oktobra 2016. godine).**

 Narodni poslanik Ratko Jankov ukazao je na povredu člana 72. Poslovnika Narodne skupštine na osnovu kojeg se sednica Odbora zakazuje najmanje tri dana pre dana održavanja sednice Odbora, a da je sednica sazvana u kraćem roku od propisanog.

 Predsedavajući je obrazložio da je Predlog zakona o izmenama i dopunama Zakona o visokom obrazovanju uvršten u dnevni red po hitnom postupku na plenarnoj sednici koja se održala prethodnog dana, te je Odbor u skladu sa tim bio u obavezi da zakaže sednicu pre propisanog roka.

 Na predlog predsedavajućeg, članovi Odbora su **jednoglasno** usvojili sledeći:

**D n e v n i r e d:**

1. **Razmatranje Predloga zakona o izmenama i dopunama Zakona o visokom obrazovanju, u načelu, koji je podnela Vlada (broj 612-2318/16 od 4. oktobra 2016. godine).**

Prva tačka dnevnog reda- Razmatranje Predloga zakona o izmenama i dopunama Zakona o visokom obrazovanju, u načelu, koji je podnela Vlada (broj 612-2318/16 od 4. oktobra 2016. godine).

 Predstavnik predlagača, Vesna Mandić u obrazloženju je istakla da se Predlog zakona odnosi na segmente kojima se utvrđuje status studenata u pogledu finansiranja iz budžetskih sredstava, kao i na produžetak roka za završetak studija studentima koji su započeli studiranje na fakultetima i višim školama, u skladu sa propisima koji su važili do stupanja na snagu Zakona o visokom obrazovanju. Ovim izmenama i dopunama Zakona predlaže se produžetak roka studiranja po započetom planu i programu, uslovima i pravilima studija najkasnije do kraja školske 2017/2018. godine, odnosno za integrisane studije iz polja medicinskih nauka, do kraja školske 2018/2019. godine. Napomenula je i to da ovim predlogom treba da se omogući da studenti koji su upisani u prvu godina studija školske 2006/07, 2007/08, 2008/09, 2009/10, 2010/11, 2011/12, 2012/13, 2013/14, zadrže pravo finansiranja iz budžeta, najduže godinu dana po isteku redovnog trajanja studija.

Ujedno, ovim Predlogom zakona utvrđuju se i prava studenata koji su u školskoj 2015/2016. godini ostvarili najmanje 48 ESPB bodova, da nastave studije i finansiraju se iz budžetskih sredstava, ukoliko je to u okviru propisanih kvota na fakultetima. Na kraju izlaganja, naglasila je da je i Nacionalni savet za visoko obrazovanje podržao predložene izmene i dopune Zakona o visokom obrazovanju.

 Narodna poslanica Aleksandra Jerkov istakla je da će podržati izmene i dopune Zakona, uprkos tome što se Zakon menja svake godine i sistemski ne rešava postojeće probleme u visokom obrazovanju.

 Ljubinko Rakonjac ukazao je na to da studentima treba omogućiti da završe studije po započetim uslovima, planu i programu zbog toga što mnogi nisu bili u stanju, bilo zbog materijalnih, zdravstveni ili personalnih razloga da završe u propisanom roku. Zato će podržati Predlog zakona. Međutim, ukazao je na to da su iz Predloga izostavljeni studenti magistarskih i doktorskih studija i da bi kroz amandman, što je već učinjeno od strane narodnih poslanika i što pozdravlja, trebalo uvrstiti i ovu kategoriju studenata.

 Balša Božović složio se sa Aleksandrom Jerkov i dodao da je ovaj Predlog više nego dobrodošao. Takođe je istakao, da je pokretanjem tema, diskusijama, redovnim razmatranjem izveštaja i planova rada, treba da podstaknemo Ministarstvo da intenzivnije radi na reformi sistema obrazovanja. Napomenuo je i to, da je 2012. godine Vlada donela Strategiju razvoja obrazovanja do 2020. godine, koja na jedan temeljan način može da reši probleme, ne samo osnova obrazovanja, već i pitanja visokog obrazovanja i nauke. Ukazao je i da su studenti postdiplomskih studija imali veoma kratak rok za izradu svojih teza i disertacija, tako da se ovom temom treba detaljnije baviti.

 Pof. dr Ljubiša Stojmirović zaključio je da je ovo jedan od retkih slučajeva gde postoji sveobuhvatan konsenzus oko teme koja je na dnevnom redu. Napomenuo je da je lično imao prilike da se susretne sa mnogim delegacijama studenata u procesu izrade ovog Predloga i sasluša njihove zahteve kako bi se na najadekvatniji način pristupilo njihovom ispunjenju. Ujedno je sugerisao da bi trebalo razmotriti i status studenata koji studiraju po tzv bolonjskom sistemu.

 Narodni poslanik Mihajlo Jokić složio se sa prethodnim diskutantima i podržao Predlog zakona uz sugestiju da se status studenata magistarskih i doktorskih studija uredi kroz amandman Odbora.

 Milena Bićanin je napomenula da bi bilo dobro da sami univerziteti, uz svo poštovanje njihove autonomije, uvedu novu prasku nastavničke podrške kojima bi olakšali studentima da privedu studije kraju i kao akademski građani uđu u svet rada i daju svoj doprinos, kako se ovakvi slučajevi iz godine u godinu ne bi ponavljali.

 Prof. dr Ratko Jankov istakao je da će glasati za Predlog zakona, ali je ukazao da je svakako loša praksa menjanja Zakona na godinu dana i da bi trebalo uspostaviti jedan vid godišnje analize učinka, kako bismo utvrdili da li je doneta mera bila efikasna. Govoreći o nedostacima sistema obrazovanja, istakao je da se bolonjski sistem nije razumeo na najbolji način te se ovom temom treba detaljnije baviti. Takođe se složio, da se amandmanom mora produžiti i rok postiplomskim studentima jer je potrebno vreme do pet godina za kvalitetnu izradu rada. Istakao je i da je po njegovim informacijama Nacionalni savet za visoko obrazovanje dao negatino mišljenje. Na kraju je postavio pitanje predstavniku predlagača, zašto se kasnilo sa izradom Predloga.

 Balša Božović se složio sa tim da treba uraditi detaljne analize, ali i potpuno novi Zakon o visokom obrazovanju i istakao da umesto na upis studenata i prijemni ispit, treba se fokusirati na broj diplomiranih studenata, kao i stepen znanja stečenog na studijama kao jedne vrste kontrole kvaliteta.

 Dr Ljubinko Rakonjac složio se sa konstatacijama da postoje izvesne neusaglašenosti između pojedinih zakona i istakao da će u plenumu izneti ministru neka svoja zapažanja i delegirati određene teme o kojima bi trebalo detaljnije raspravljati, kako bi se te neusaglašenosti otklonile. Što se tiče naučno-istraživačke delatnosti, izrazio je nadu da će se u neko skorije vreme doći do toga sa se izdvaja 1% iz budžeta, kako bi se ova oblast unapredila.

 Predstavnik predlagač je istakla zadovoljstvo što su sve strane spremne da podrže Predlog zakona. Ukazala je na to da je za Strategiju razvoja obrazovanja do 2020. godine donet Akcioni plan, tako da će se težiti iskorišćavanju svih postojećih resursa koji mogu doprineti razvojnom procesu. U planu je i da se iskoriste sve inicijative koje se finansiraju iz sredstava Evropske Unije, kao i sve mogućnosti koje pružaju pretpristupni fondovi, te se očekuje da će se, uz podršku članova naše akademske zajednice, zajednički sprovesti očekivane reforme. Govoreći o Predlogu zakona, istakla je da je bila neophodna njegova izmena zato što je veoma mali broj studenata u prethodnoj školskoj godini ostvario 60 ESPB bodova, tako da bi se kvote, koje je Vlada odobrila za finansiranje studenata iz budžeta, u tom slučaju iskoristile svega 10%, što nije ni u čijem interesu. Ujedno je najavila da se počinje sa radom na izradi ili novih izmena i dopuna ili potpuno novog Zakona o visokom obrazovanju, sa ciljem da se fokus stavi na studente kao krajnje korisnike. Stoga je Odlukom ministra formirana Radna grupa u koju je uključeno 12 studenata sa zadatkom da daju predloge koji će se odnositi na poboljšanje položaja studenata u svim visokoškolskim ustanovama. Osvrnula se i na temu naučno-istraživačke delatnosti i složila se sa konstatacijom da postoje izvesne neusaglašenosti koje će se u što skorijem roku otkloniti.

 Prof. dr Ratko Jankov, kada je reč o finansiranju, ukazao je na to da Bolonjski sistem podrazumeva, u svom izvornom značenju, da student minimalno mora da prijavi 37 bodova, ne kako je to kod nas definisano sa minimum 60 bodova za budžet, jer u tom slučaju korist imaju upravo zaposleni u visokoškolskim ustanovama, ne studenti kao krajnji korisnici. Dodao je i to da se Nacionalni savet za visoko obrazovanje složio sa izmenama koje se odnose na studente osnovnih studija, ali ne i za izmene koje se odnose na postdiplomce.

 Odgovarajući na konstataciju, Vesna Mandić je naglasila da se Uredba o finansiranju primenjuje odavno, ali da će se u okviru rada na novom Zakonu raditi i na izradi novih modela finansiranja. Ujedno, kroz informacioni sistem u planu je prikupljanje podataka ne samo o ustanovama osnovnog obrazovanja već i o visokoškolskim institucijama i institutima, na osnovu kojih će se pristupiti donošenju odlika.

 Fatmir Hasani je istakao da je bitno što svi prisutni imaju iskustva u obrazovno-vaspitnom procesu, što može u značajnoj meri da doprinese reformi obrazovanja u Srbiji. Ukazao je i na to da u obrazovanju postoje problemi koji su relativno minorni, a teško rešivi, tako da je neophodno uspostaviti jaču saradnju sa Ministarstvom na svim nivoima.

 Nataša Janković je konstatovala da, bez obzira na politička opredeljenja, postoji zajednički interes i sveukupna saglasnost za rešavanje pitanja iz delokruga rada Odbora i da će kao novi član, dati svoj pun doprinos u radu.

 Na predlog predsedavajućeg, stavljen je na glasanje Predlog zakona o izmenama i dopunama Zakona o visokom obrazovanju, u načelu, koji je podnela Vlada (broj 612-2318/16 od 4. oktobra 2016. godine).

 **Odbor za obrazovanje, nauku, tehnološki razvoj i informatičko društvo jednoglasno je predložio Narodnoj skupštini da prihvati Predlog zakona o izmenama i dopunama Zakona o visokom obrazovanju, u načelu.**

 Sednica je završena u 16:20 časova.

 SEKRETAR PREDSEDNIK

 Dragomir Petković Muamer Zukorlić